पाएं अपने शहर की ताज़ा ख़बरें और फ्री ई-पेपरडाउनलोड करें
पानीपत की CIA-1 पुलिस ने रेमडेसिविर की सप्लाई करने वाले को काबू किया है। आरोपी ने पानीपत की सनौली रोड स्थित हैदराबादी अस्पताल के मेडिकल स्टोर संचालक को रेमडेसिविर इंजेक्शन सप्लाई किए थे। आरोपियों से पूछताछ के बाद ही पुलिस ने उत्तराखंड निवासी सप्लायर को पंचकूला से गिरफ्तार किया है। आगे की पूछताछ के लिए पुलिस ने सप्लायर को 7 दिन के रिमांड पर लिया है।
CIA-1 प्रभारी राजपाल सिंह ने बताया कि 27 अप्रैल को सेक्टर-18 से एक कार समेत तीन युवकों को गिरफ्तार किया गया था। युवकों के पास से 19 रेमडेसिविर इंजेक्शन बरामद किए गए थे। आरोपियों ने बताया था कि वह एक इंजेक्शन को 30 हजार रुपए तक बेचते थे। आरोपियों से पूछताछ के बाद पुलिस ने सनौली रोड स्थित हैदराबादी अस्पताल के मेडिकल स्टोर संचालक प्रदीप को हिरासत में लेकर पूछताछ की तो उसने उत्तराखंड के हरिद्वार निवासी खुशनसीब से इंजेक्शन लेने की बात बताई।
पुलिस ने खुशनसीब की गिरफ्तारी के लिए दबिश दी तो वह पंचकूला में मिला। गिरफ्तारी के बाद खुशनसीब ने बताया कि उसका भांजे सुमित की चंडीगढ़ में दवाइयों की फर्म है। उसने अपने भांजे के सहयोग से ही रेमडेसिविर इंजेक्शन की सप्लाई शुरू की थी।
12 हजार रुपए के हिसाब से सप्लाई कर चुका 800 रेमडेसिविर
खुशनसीब ने बताया कि वह अब तक करीब 800 रेमडेसिविर इंजेक्शन सप्लाई कर चुका है। एक इंजेक्शन की एवज में वह 12 हजार रुपए वसूलता था। जबकि पकड़े गए युवक एक इंजेक्शन को 30 हजार रुपए तक में बेचते थे।
इन युवकों को किया था गिरफ्तार
पुलिस ने 27 अप्रैल को सेक्टर-18 से कलंदर चौक निवासी केशव, जलालपुर निवासी सुनील और कच्चा कैंप निवासी सुमित को गिरफ्तार किया था।
नकली हो सकते हैं इंजेक्शन
पुलिस ने बताया कि अभी तक छापेमारी के दौरान बरामद किए गए रेमडेसिविर के इंजेक्शन असली इंजेक्शन से अलग लग रहे हैं। सभी को जांच के लिए भेजा गया है। जांच के बाद इंजेक्शन के असली और नकली होने की बात सामने आएगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva zho_Hant eng_Latn